ફાર્મસીમાં ગત વર્ષની સરખામણીમાં ૯ હજાર વિદ્યાર્થીએ વધુ રજિસ્ટ્રેશન કરાવ્યું હતું. ઉપરાંત, બેઠકોની સરખામણીમાં ત્રણ ગણા વિદ્યાર્થીઓએ પ્રવેશ માટે ફોર્મ ભર્યા છે. ડિગ્રી ફાર્મસીમાં હાલમાં કુલ ૬૭ કોલેજો ઉપલબ્ધ છે. જેમાં એક સરકારી અને ૩ ગ્રાન્ટેડ કોલેજો ઉપરાંત ૬૩ સ્વનિર્ભર કોલેજોનો સમાવેશ થાય છે. આ કોલેજોમાં ૪,૦૭૨ બેઠક ઉપલબ્ધ છે. જ્યારે ડિપ્લોમા ફાર્મસીમાં ૧૧ કોલેજોમાં ૧ સરકારી, ૭ ગ્રાન્ટેડ અને ૩ સ્વનિર્ભર કોલેજોનો સમાવેશ થાય છે. ડિપ્લોમા ફાર્મસીમાં ૬૮૩ બેઠકો ઉપલબ્ધ છે. આ વર્ષે પ્રવેશ માટે ૧૯૨૬૯ વિદ્યાર્થીએ રજિસ્ટ્રેશન કરાવ્યું હતું. પ્રવેશ સમિતિ દ્વારા જાહેર કરાયેલા મેરિટલીસ્ટમાં પણ ૧૯૨૬૯ વિદ્યાર્થીનો સમાવેશ કરાયો હતો. જેમાં ૧૨૬ વિદ્યાર્થી માત્ર ડિપ્લોમા ફાર્મસીમાં પ્રવેશ માટે યોગ્યતા ધરાવતા હતા. પહેલા રાઉન્ડમાં કુલ ૧૩,૦૩૬ વિદ્યાર્થીએ ચોઇસ ભરી હતી. જે પૈકી મેરિટના આધારે ડિગ્રી ફાર્મસીમાં ૪,૦૭૨ વિદ્યાર્થીને પ્રવેશ ફાળવી આપવામાં આવ્યો છે. પ્રવેશ સમિતિ દ્વારા હાથ ધરાયેલા પ્રવેશ પ્રક્રિયામાં મેનેજમેન્ટ ક્વોટા અને એનઆરઆઇ બેઠકોનો સમાવેશ કરાયો નથી. મેરિટમાં સૌથી છેલ્લે આવતાં વિદ્યાર્થીએ ચાંગાની ફાર્મસી કોલેજમાં પ્રવેશ ફાળવવામાં આવ્યો છે. છેલ્લા ત્રણ વર્ષથી ફાર્મસીમાં પ્રવેશ માટે વિદ્યાર્થીઓનો ભારે ધસારો જોવા મળી રહ્યો છે. પ્રવેશ સમિતિના સૂત્રો કહે છે હાલમાં પેર મેડિકલની પ્રવેશ પ્રક્રિયા શરૂ થઇ નથી. જેના કારણે બી ગ્રૂપમાં પ્રવેશ લેવા ઇચ્છતાં વિદ્યાર્થીઓએ હાલમાં ફાર્મસીમાં પ્રવેશ કન્ફર્મ કરાવી લેતા હોય છે. મેડિકલ પ્રવેશ પ્રક્રિયા પૂર્ણ થયા બાદ જયારે પેરા મેડિકલની પ્રવેશ કાર્યવાહી શરૂ થયા બાદ ફાર્મસીમાંથી અનેક વિદ્યાર્થીઓે પ્રવેશ રદ કરાવે તેવી પણ શક્યતા છે. આમ છતાં આ વખતે ફાર્મસીમાં મોટાપાયે બેઠકો ખાલી પડે તેવી કોઇ શક્યતા નથી. જેમને પ્રવેશ મળ્યો છે તેઓએ તા.૧૩મી સુધીમાં પ્રવેશ કાયમી કરાવી લેવાનો રહેશે. બીજા રાઉન્ડની પ્રવેશ પ્રક્રિયા હવે પછી જાહેર કરવામાં આવશે.